پاکستان کې حکومت سازۍ څخه دمخه طالبانو سره دجوړجاړي هڅې 
دخيبرپښتونخوا داسمبلۍ نومول شوي سپيکر اسد قيصر، اعظم هوتي اؤ صوبائي ستر سکتر شوکت يوسفزۍ داسمبلۍ ديو شمير غړو په ملتيا داکوړي سترې ديني مدرسې دارالعلوم حقانيه ته ورغلي اؤ دغلته يې دجمعيت علماء اسلام(س) اؤ دمتحده ديني محاذ مشر مولانا سميع الحق څخه صوبه کې دامن دټينگښت اؤ طالبانو سره دخبرو اترو له لارې دستونزو په هواري کې مرسته غوښتې ده
دپاکستان په اوسنو انتخاباتو کې بريالي شوؤ دوؤ ستروسياسي گوندونو مسلم ليگ(ن) اؤپاکستان تحريک انصاف په مرکز اؤ خيبرپښتونخوا کې دحکومتونو جوړولو دهڅو ترڅنگ دطالبانو سره دجوړجاړي هڅې هم پيل کړي دي. مسلم ليگ(ن) په قومي اسمبلۍ کې تر ټولو زياتې چوکۍ گټلي اؤ هيله کيږي ددغه گوند مشر ميا نواز شريف به دپاکستان راتلونکى وزيراعظم وي. همدغه راز په خيبرپښتونخوا کې دزياتو چوکيو گټلو له امله پاکستان تحريک انصاف دحکومت جوړولو هڅې پيل کړي اؤ ددغه گوند مشر عمران خان دخپلې پارټۍ ستر سکتر پرويز خټک دصوبې دپاره وزيراعلي نومولى دى. دگل په ورځ دخيبرپښتونخوا دپاره نومول شوي وزيراعلي پرويز خټک دخيبرپښتونخوا داسمبلۍ نومول شوي سپيکر اسد قيصر، اعظم هوتي اؤ صوبائي ستر سکتر شوکت يوسفزۍ داسمبلۍ ديو شمير غړو په ملتيا داکوړي سترې ديني مدرسې دارالعلوم حقانيه ته ورغلي اؤ دغلته يې دجمعيت علماء اسلام(س) اؤ دمتحده ديني محاذ مشر مولانا سميع الحق څخه صوبه کې دامن دټينگښت اؤ طالبانو سره دخبرو اترو له لارې دستونزو په هواري کې مرسته غوښتې ده. ددغه ليدنې څخه وروستو پرويز خټک ميډيا سره په خبرو کې وئيلي دي هغوي دحکومت جوړولو وړاندې دامنيت ټينگښت ته اوليت ورکړى اؤ دپښتنو په ځمکه دتپل شوي جگړې دختمولو په لړ کې يې عملي گامونه اخستل پيل کړي دي. هغه وويل هم ددغه غرض دپاره يې مولانا سميع الحق سره ليدلي اؤ غواړي دمولانا په مرسته صوبه کې ددائمي امن دټينگښت دپاره کوټلي گامونه واخلي. نومول شوي وزيراعلي وويل ترهه گري ديوې سيمې نۀ بلکې دټول هيواد ستونزه ده، ځکه مونږ مرکزي حکومت، ټولو سياسي اؤ مذهبي گوندونو ته بلنه ورکوؤ چې هغوي راوړاندې شي اؤ مونږ سره په گډه دترهه گرۍ دستونزو هوارى ولټوي. پرويز خټک دا هم وويل چې په صوبه کې دامن دټينگښت دپاره به دقبائيلو مرستو هم ترلاسه کولى شي اؤ طالبانو سره د خبرو اترو دپاره به يوه موثره قبائيلي جرگه جوړولى شي، چې دغه جرگه به دقبائيلي رسم ورواج له مخې دستونزې په هواري کې مرسته کوي. په دغه مهال مولانا سميع الحق خبريالانو ته وويل دپرويز خټک ترڅنگ دمسلم ليگ(ن) مشر نواز شريف هم هغه ته هيواد کې دامنيت دټينگښت دپاره يو مهم پيغام ليږلى دى اؤ هغه به هڅه وکړي چې طالبان دجوړجاړي لوري ته راولي. مولانا سميع الحق وويل دطالبانو ٩٥ فيصده مشران دهغه دمدرسې دارالعلوم حقانيه څخه فارغ شوي اؤ دغه طالبان هغه ته دخپل پلار په نظر گوري. هغه وويل طالبان خو يې خبره مني ، خو نواز شريف ته هم پکار دي چې دهمت څخه کار واخلي اؤ پردۍ ايجنډې پخپل اولس مسلط نۀ کړي. هغه وويل اوس ټول خلق په دې خبره متفق دي چې په ټوپک ستونزې نۀ هواريږي ، بلکې دمسئلو دهواري دپاره به خبرو ته کښيناستل وي. له دې وړاندې د گل په ورځ دپاکستان راتلونکي متوقع وزيراعظم ميانوازشريف هم دخپل گوند بريالي شوؤ غړو ته پخپله يوه وينا کې طالبانو سره د جوړ جاړي لاره گټوره گرځولې وه اؤ وئيلي يي وؤ چې کۀ طالبانو پخپله د روغې جوړې وړانديز کړى دى نو دغه وړانديز بايد په سنجيدگۍ سره ولې وانۀ خستل شي. دکال ٢٠١٣ په انتخاباتو کې بريالي گوندونه پاکستان مسلم ليگ (ن) پاکستان تحريک انصاف، جمعيت علماء اسلام اؤ جماعت اسلامي دطالبانو پلويان گڼل کيږي څوک چې به راتلونکي کې دپاکستان په مرکز اؤ صوبو کې د حکومتونو برخه جوړيږي. بايد وويل شي مولانا سميع الحق دافغانستان دطالبانو دتحريک مشران خپل شاگردان گڼي اؤ دعوه کوي چې هغوي ددۀ د مدرسې دارالعلوم حقانيې څخه فارغ دي. په تيرو وختونو کې دپاکستان دکورنيو چارو پخواني وزيرجنرال ريټائرډ نصيرالله بابر دعوه کړې وه چې طالبان هغه دهيواد دخفيه قوتونو په لاس راپورته کړي اؤ ديو تحريک په شکل کې منظم کړي وؤ. په پاکستان کې ځينې څيړونکي اوس هم مولانا سميع الحق دطالبانو اؤ دپاکستان دپوځ پوخ ملگرى گڼي اؤ دعوه کوي چې پوځ څه وخت اؤ څنگه وغواړي دمولانا سميع الحق څخه دخپلې خوښې مطابق کردار اخلي، خو مولانا سميع الحق دغه دعوې ردوي اؤ وائي هغه يواځې داسلام دسرلوړۍ دپاره په سياسي هلو ځلو بوخت دى اؤ دخفيه قوتونو سره لارنۀ لري.